5 sterf, talle beseer toe bus omslaanDie ongelukstoneel. Foto: IPSS Medical Rescue Minstens vyf mense, onder wie ŉ kind, is dood nadat ŉ bus Saterdagmiddag tussen Empangeni en Melmoth in KwaZulu-Natal omgeslaan het. Die ongeluk het net voor 15:00 op die R34 gebeur. Die provinsiale nooddienste het op Twitter bevestig dat vier volwassenes en ŉ kind in die ongeluk gesterf het. Daar was 60 passasiers in die bus toe die ongeluk gebeur het. Foto’s van die ongelukstoneel toon hoe die wrak van die bus op sy kant lê. Daar is uitgebreide skade aan die bus en verskeie noodvoertuie kan gesien word. Volgens Paul Herbst, woordvoerder van IPSS Medical Rescue, is minstens 33 mense op die toneel vir beserings behandel. Ambulanse en helikopters is na die toneel ontplooi om beseerdes na hospitale te neem. Nooddienste is steeds op die toneel en meer inligting sal later bekendgemaak word.